**Projekts Interframe-LV iesaistās 5. Latvijas Lauku kopienu parlamenta darbā**

LZA īstenotā projekta Interframe-LV (valsts pētījumu programma “Latvijas mantojums un nākotnes izaicinājumi valsts ilgtspējai”) pētnieki attālināti piedalījās 5. Latvijas Lauku kopienu parlamentā (foruma centrālā norises vieta Gulbenes novada Stāmerienā 2021. gada 16.–17. jūnijā), gan veicot anketēšanu, gan iepazīstoties ar labās prakses piemēriem perspektīvā procesā – iedzīvotāju aizvien masveidīgākā lauku reģionu izvēlē ne tikai par atpūtas, bet arī pastāvīgu dzīves un darba vietu, gan projekta vadītājai akadēmiķei Baibai Rivžai foruma rezolūcijā iesniedzot priekšlikumus par pētniecības atbalstu reģionu potenciāla izmantošanai un valsts policentriskajai attīstībai.

Interframe-LV pētnieki arī iepriekšējos gados veica anketēšanu Latvijas Lauku kopienu parlamenta dalībnieku vidū. Šogad redzama tāda pozitīva tendence, ka salīdzinājumā ar agrāko periodu lielāks kļūst to iedzīvotāju īpatsvars, kas apzinās savu ietekmi kopienas dzīvē un attīstībā, un nevis “no manis nekas nav atkarīgs, nespēju ietekmēt procesus”. Tiesa, zemā aktivitāte nesenajās pašvaldību vēlēšanās gan liecina par kaut ko citu. Taču līdz ar perspektīvo procesu attīstību lauku vidē tas varētu mainīties, jo iezīmējas tendence, ka jaunienācēji ar apzināto reģionu izvēli par savas darbības vietu un iesaisti kopienas dzīvē pamazām paver cerīgu skatupunktu uz dzīvi laukos arī vietējiem iedzīvotājiem.

Šogad 5. Latvijas Lauku kopienu parlamenta darbā spilgti parādītā aktualitāte par ienācējiem laukos ir saistāma kopā ar jaunās administratīvi teritoriālās reformas mērķiem – sniegt visiem iedzīvotājiem vienādas iespējas neatkarīgi no dzīvesvietas, kā arī Eiropas Savienības politiku par dalībvalstu dzīveslīmeņu izlīdzināšanu, t. sk. starp pilsētu un laukiem. Latvijā diemžēl vēl ir viens no augstākajiem reģionālās nevienlīdzības rādītājiem ES. Būtu turpināmi Interframe-LV iesāktie pētījumi, kā ar digitālo pārveidi, ekonomikas dažādošanu, izglītības, t. sk. mūžizglītības, palīdzību ir attīstāma zināšanu sabiedrība, jauna tipa darbaspēka sagatavošana un garantija arī laukos, rezultātā mazinot reģionālo nevienlīdzību.

Interframe-LV noslēguma posmā tiek gatavota rezultātus apkopojoša monogrāfija, ko paredzēts izdot 2022. gada pavasarī. Izdevumā kontekstā ar pētījumu tēmām tiks iekļauta 5. Latvijas Lauku kopienu parlamenta darbā gūtā pieredze par perspektīvajiem procesiem reģionos.

Sagatavoja **Ausma Mukāne**